pardoen voer $$$ ghuens
kaerle etc. allen den genen die dese onse brieven zullen zien
oft hoiren lesen saluyt doen te wetene dat wy
ontfaen hebben die oetmoedige supplicatie van janne
gheuens de jonge inhoudende hoe dat een genaemt
cornelis moens gepacht heeft gehadt onsen molen
tot oude turnhout ende ten ocsuyne van zeker
pandinghe die de voers. cornelis op janne gheuens
vader vanden voirs. suppliant hadde doen doen is de
selve vader vanden suppliant gevallen in grooten last
cost ende schade tegens onsen procureur generael van brabant
mits den welcken de voers. cornelis moens beduchtendt
dat die vader met zynen kinderen hem mochten ontgaen
aen hem cornelis heeft veworven tegens den selven
vader ende zyne kinderen onse brieven van sauvegardien
dat nyet zeer lange daer nae hy suppliant drinckende
in zeker geselscap inde spille tot oysthoven by turnhout
quam daer over int geselscap vanden voirn. suppliant
de voirs. cornelis moens aldaer gebracht by eenen
geheeten joos corels den welcken de selve suppliant
ziende heeft in effecte tot hem geseit wat zuect
ghy hier ghy boeve ghy molepandere in myn gelach
ghy zyt een boeve ghy en zult myn bier niet drincken
ghy hebt uwen vader doot ende zyt een coren dief
ghy hebt mynen vader zyn coren gestolen ende hem
bedorven ende aen gemaent daer op de voirs. cornelis
antworde in effecte ic gedraecht my totter goeden
marge: moens
$$$
luyden ick beclaechs my dat ghy my vuyt uwen
gelage doet gaen boven sauvegardie ende gaende
vuyter cameren zeide insgelycx totten suppliant ghy
zyt oock eenen boeve ghy hebt uwen vader
oick te cort gedaen zoe wel als ick oft dier
gelyck woerden ende de voirs. cornelis vuter
cameren zynde heeft die voers. suppliant die doer
vander cameren naer den voers. cornelis toegesloten
nu eest zoe dat de voers. onse procureur generael
van brabant ter zaken van dien den voirs. suppliant
heeft doen dagen om te compareren in persoene in
onsen onsen rade van brabant ende hebbende
tegens den voirscr.suppliant geobtineert deerste
deffault heeft den selven doen herdaigen totten
tweesten genechte naer paesschen lestleden
aldaer hy suppliant beduchtende rigeur van justitien
ende als geinfringeert hebbende onse voers. brieven
van sauvegardien hem niet en getrooste te compareren
mits welcke non comparicie hy suppliant gescepen
waere gecondempneert tzyne inden heysch ende
concensien iegens hem by onsen procureur voirs.
genomen dat hem suppliant commen zoude tot zynder
heelder verderffenisse ende desolacie en wordde hem
by ons hier op versien van onser behoirlicker
gracie ende provisie verzouckende daeromme dat ons
believe hem hier op te gonnen ende verleenen onse brieven
van pardoene in behoirlycker formen
soe eest dat wy de saken voirscr. overgemerct
hier op eerst gehadt tadvis van onsen lieven ende
getrouwen die cancellier ende luyden van onsen
rade in brabant genegen wesende ter oetmoediger
bede vanden voirscr. suppliant ende hem willende in
dit stuck gracie ende genade prefereren voer riguer
ende strangicheyt van justicien hebben den selven
suppliant inden gevalle als boven quytgescholden geremitteert
ende vergeven ende by onser specialer gracie met desen
onsen briven schelden quyte remitteren ende vergeven
tmes$$ ende delict voirscr. mitgaders alle bruecken
peynen ende amenden corporelle criminelle ende civille
daer inne hy ter causen van dien ende datter aen cleven
mach iegens ons ende justicien gebruect ende gevallen
mach zyn stellende hem als daeraf te zynder goeder
fame ende name in alre manieren als hy was voere
dinfractie van onsen voers. brieven van sauvegardien
doende te nie$ten alle de procedurien te deser zaken
tegens den voers. suppliant begonnen houdende nietmin
de voers. onse brieven van sauvegardien in hoer viguer
ende van weerden als die te voren waren imponerende
hier op een eewich gezwijch onsen voers. procureur
generael van brabant ende allen anderen onsen justiciers
ende officiers diet behoiren sal satisfactie aller
eerst gedaen der geinteresseerder partie indien die
nyet gedaen en is ende daer eenige toedient civillick
alleenlick ende ooc dat hy ons ende justicien daeraf
eerlick beteringe doen sal ende dat hy oic
gehouden werdt op te leggen ende te refonderen die
behoirlycke costen van justicien te deser causen
gedaen by onsen voers. procueur ter arbitraigie ende
tauxatie van onsen voers. cancellier ende luyden van
onsen rade in brabant die wy daer toe gecommitteert
hebben ende committeren met desen onsen brieven soe eest
dat wy ontbieden ende bevelen den selven onsen
cancellier ende luyden van onsen rade in brabant
dat voer hemluyden geroepen die ghene die daer toe
behoeren geroepen te zyne zy procederen wel ende
getrouwelick ter verifficatie ende interinemente
van onsen brieven arbitraigie vander voirs.
reparacie van justicien ende tauxatie vanden
voirs. costen gedaen by onsen voers. procureur
alsoot behoiren sal ende dat gedaen ende de voers.
reparacie van justicien vulcommen zynde ende costen
betaelt alzoot behoirt zy onse voers. procureur
generael drossaet van brabant scoudt van turnhout
ende alle andere onse justicieren officieren ende ondersaten
wient aengaen mach doen laten ende gedoogen den
selven suppliant van deser onser iegenwoirdiger gracie
pardoene ende quytscheldinge rustelick vredelick
ende volcommelick gebruycken ende genyeten sonder
hem te doene oft te laten geschiene in lyve noch
in goede eenigen hinder letsel oft moienisse ter
contrarien maer waere zyn lyf oft eenige van
zynen voers. goeden daerom eenichsins belet
gearresteert ofte becommert stellen die oft doen
stellen terstont ende sonder eenich vertreck tot
geheelder ende vulcommender deliverancie want
het ons alsoe belieft in oirconden van desen wy
hebben onsen zegel hier aen doen hangen gegeven
in onse stede van mechelen onder den zegel daer van
die keyser myn heer ende grootvader ende wy
ge$seert hebben geduerende den tyde van onser
onbejaerthede den xxen dach van aprille int
jaer ons heeren duyst vyfhondert ende achthiene nae
paesschen ende van onsen rycken tderde aldus
stont gescreven boven opte plycke byden coninck in
zynen rade ende geteekent d cock
gecollationneert ende bevonden $coderende
metten originale by my